Poent eo dezhi hastañ ma ne fell ket dezhi erruout gant dale. Evezh a vez taolet outo gant ar vistri. Petra a c'hellfe ober, he unan hag hep an disterañ gwenneg, forzh penaos ? Met ret bezañ d'an eur, evel pa vefe o labourat en ur burev bennak. Yen eo an noz, met n'heller ket gwiskañ re. N'eo ket hi unan eus ar re a c'hortoz ar pratik astennet en he gwele. Ret eo mont d'e gerc'hat, e zesachañ. Lakaat a ra he du-muzelloù, hiraat he abrantoù, gwiskañ un  nebeud pezhioù dilhad lêr ruz, a ziskouez mat ar peadra hep e ziskouez re. Ur gwir treuzwiskamant. Kaz he deus ouzh an "dilhad"-se abaoe ar wech kentañ m'e deus o gwisket. An nozvezh-se. Diverañ a ra al liv du dindan he daoulagad, kaset gant an daeroù. N'eo ket ar mare. Un tamm fichañ a ra d'he blev hir, adlakaat dremmlivaj un tammig. Mont er-maez a ra a-benn ar fin. Diwezhat emañ dija. Gwazh a-se, gwelet 'vo, n'eus ket kement a dud d'ar c'houlz mañ eus ar bloaz. Aze emañ ar mestr ouzh he gortoz koulskoude.  N'int ket bet pell.